Mads Mensah
Mads Mensah er en dansk håndboldspiller, der spiller for den tyske klub SG Flensburg-Handewitt og for det danske landshold. Han har spillet 187 landskampe og scoret 314 mål for Danmark (pr. 29. april 2023). Med landsholdet har Mads Mensah bl.a. vundet guld ved De Olympiske Lege i 2016 og ved VM i både 2019, 2021 og 2023.
I ungdomsårene spillede Mads Mensah i klubberne Holbæk, Himmelev og FIF, inden han skiftede til AG København, hvor han i 2008 som blot 17-årig fik debut på klubbens førstehold. Mensah blev i AG København til 2012, men var i sæsonen 2010/2011 udlejet til Nordsjælland Håndbold. Efterfølgende spillede han for Aalborg Håndbold, som han i 2013 vandt det danske mesterskab med, inden karrieren i 2014 fortsatte i den tyske klub Rhein-Neckar Löwen. Med Rhein-Neckar Löwen vandt den solide venstre back og playmaker det tyske mesterskab i både 2016 og 2017. I 2020 skiftede Mensah til SG Flensburg-Handewitt.
Mads Mensah vandt sølv ved VM for U21-hold i 2011 og debuterede samme år på A-landsholdet. Efter sølvmedaljer ved både VM i 2013 og EM i 2014 har Mensah været med til at vinde guld ved De Olympiske Lege i 2016 og ved VM i både 2019, 2021 og 2023. Med Danmark har han desuden vundet sølv ved OL i 2021 (udsat fra 2020 pga. coronapandemien) og bronze ved EM i 2022.